Politiet håber, at nogen har set eller hørt noget, der kan hjælpe dem med at opklare sagen.

Nordjyllands Politi modtog fredag en anmeldelse om mystiske blodspor ved en lejlighedsopgang på Olfert Fischers Gade i Aalborgs vestby. De første undersøgelser har dog ikke gjort politiet klogere på, hvor blodsporene stammer fra, så indtil videre er ordensmagten på bar bund i sagen. - Vi har foretaget undersøgelser og sikret spor, men der er ikke fundet tilskadekomne, fortæller vagtchef Lau Larsen fra Nordjyllands Politi til TV2 Nord. Håber på hjælp fra vidner Efter anmeldelsen rykkede politiet ud og afspærrede området omkring den opgang, hvor blodsporene blev fundet. Politiet har med hundepatruljer afsøgt området for tilskadekomne. Politiet håber, at man med hjælp fra offentligheden kan opklare sagen. - Vi hører gerne fra vidner, der har set eller hørt noget i tidsrummet fra midnat til klokken 03.00 natten til fredag. Vi håber, at nogen ved noget, der kan gøre os klogere, siger vagtchefen. Nordjyllands Politi kan kontaktes på telefonnummer 114.